Ministerul de Finanţe vrea să dezgheţe creşteri salariale în sectorul bugetar. Proiectul de Ordonanță de Urgență nu prevede însă și un plafon. La capitolul "impactul financiar asupra bugetului general consolidat", deşi sunt mai multe măsuri care măresc cheltuielile bugetului de stat, spaţiul nu este completat.
La secţiunea "Propuneri pentru acoperirea creşterii cheltuielilor bugetare ", cei care au redactat documentul au notat: "Prezentul act normativ nu se referă la acest subiect". Proiectul de lege însă este practic numai despre creşterea cheltuielilor bugetare şi, pe alocuri, despre creşterea încasărilor de la companiile de stat, potrivit ZiarulFinanciar.ro.
Guvernanții au decis însă anul trecut, tot prin OUG, că salariile bugetarilor sunt practic îngheţate, după ce guvernul Marcel Ciolacu a spus că va ajusta deficitul bugetar în primul rând prin economii la bugetul de stat şi abia apoi prin creşterile de taxe.
Deși s-a promis o restructurare a aparatului de stat în paralel cu înghețarea salariilor aceasta este doar la stadiul de discuții. La capitolul "cheltuieli de personal", adică salariile bugetarilor, creşterea programată de cheltuieli este de 11% pe tot anul 2024. Cu toate acestea, cheltuielile cu salariile cresc dublu faţă de programare în ianuarie 2024.
Dacă în legea în vigoare de la finalul anului funcţiile de conducere din aparatul de stat nu puteau avea o pondere mai mare de 8% din totalul posturilor, acum se poate ajunge până la 10%, dacă sunt întrunite anumite condiţii, mai arată actul normativ potrivit sursei citate.
"Prezentul proiect de act normativ instituirea posibilităţii guvernului de a stabili prin memorandum un număr total de funcţii de conducere mai mare de 8%, dar fără a depăşi 10 % din numărul total de posturi aprobate".
În schimb, societățile de stat ar trebui să contribuie cu jumătate din veniturile realizate la buget.
"Companiile naţionale şi societăţile cu capital integral sau majoritar de stat, precum şi la regiile autonome, cu modificările şi completările ulterioare, reglementează repartizarea unei cote de "minimum 50% vărsăminte la bugetul de stat sau local, în cazul regiilor autonome, ori dividende, în cazul societăţilor naţionale, companiilor naţionale şi societăţilor, cu capital integral sau majoritar de stat", se mai arată în proiectul de lege.